KIRJALLINEN KYSYMYS E-2559/02

esittäjä(t): Erik Meijer (GUE/NGL) komissiolle

(13. syyskuuta 2002)

Aihe: Varainhoidon valvonta 3: julkisuudessa ja riippumattomien asiantuntijoiden kanssa käytävä keskustelu varainhoidon parantamisesta

1. Miten komissio suhtautuu sellaisiin varainhoitoa ja sen valvontaa koskeviin näkemyksiin, jotka eriävät suuresti sen omista näkemyksistä? Haluaako komissio hyödyntää eriäviä mielipiteitä organisaationsa parantamiseksi vai pitääkö komissio niitä vihamielisinä hyökkäyksinä, jotka on torjuttava nopeasti ja keinoja kaihtamatta?

2. Haluaako komissio selvittää ilmi tulleet ongelmat mahdollisimman nopeasti vai pitääkö komissio parempana peitellä ongelmia ja siten hidastaa niiden ratkaisemista?

3. Voiko komissio taata, että vastedes virkamieskunnan esittämään varainhoitoa ja varainhoidon valvontaa koskevaan kritiikkiin ei enää vastata siirtämällä virkamiehiä toisiin tehtäviin tai erottamalla heitä, vaan ainoastaan käymällä julkista keskustelua tosiseikkojen arvioimiseksi ja kutsumalla säännöllisesti kriittisiä ja entisiä virkamiehiä ja ulkopuolisia asiantuntijoita osallistumaan keskusteluun?

4. Voiko komissio taata, että kirjanpito-osasto, tilintarkastustuomioistuin ja petostentorjuntavirasto OLAF saavat vastedes täydellisen toimintavapauden ja että heidän kiistanalaisia havaintojaan ei enää millään tavoin yritetä sulkea julkisen keskustelun ulkopuolelle tai että komission kantaa ei etukäteen julisteta vastaansanomattomaksi loppupäätelmäksi?

Michaele Schreyerin komission puolesta antama vastaus

(7. tammikuuta 2003)

1. Varainhoidon ja sen valvonnan uudistuksia käsitellään hallinnonuudistusta koskevassa maaliskuussa 2000 julkaistussa komission valkoisessa kirjassa. Yksi uudistuksista on varainhoitoasetuksen uudelleen laatiminen(1). Uudistukset on suunniteltu komissiossa ja sen ulkopuolella käytyjen tiiviiden neuvottelujen pohjalta. Parlamentti, neuvosto ja tilintarkastustuomioistuin ovat suhtautuneet uudistusehdotuksiin myönteisesti(2).

2. Komissio pyrkii aina ratkaisemaan kaikki esiin tulevat ongelmat nopeasti ja tehokkaasti. Nopeuteen pyrkiminen ei kuitenkaan saa johtaa huonojen ratkaisujen toteuttamiseen. Näin ollen nopeus riippuu havaitun ongelman mutkikkuudesta.

3. Varainhoitojärjestelmästä on syytä huomata, että ulkoapäin etenkin tilintarkastustuomioistuimesta ja sisältäpäin komission yksiköistä kirjanpitojärjestelmään kohdistuneen kritiikin johdosta komissio on toteuttanut parannustoimia, jotka kulminoituivat kesäkuussa 2002 varainhoitosäännöksen uudelleen laatimiseen. Tarkistetussa varainhoitoasetuksessa vahvistetaan yhtenäistetyn suoriteperusteisen kirjanpitojärjestelmän periaatteet, jotka perustuvat Alankomaissa, Ruotsissa ja Yhdistyneessä kuningaskunnassa käytettäviin sekä Espanjassa ja Ranskassa käyttöön otettaviin vastaaviin järjestelmiin. Tilintarkastustuomioistuin on suhtautunut myönteisesti uudelleen laadittuun varainhoitoasetuksen, jonka laatimista parlamentti on tukenut ja monin muutoksin parantanut ja josta neuvosto on päättänyt. Komissio katsoo perusteettomaksi erään virkamiehen esittämän väitteen, että uusi laki lisäisi petoksen riskiä. Väite asettaa uudelleen laatimiseen osallistuneiden toimielinten ja jäsenvaltioiden tekemän työn kyseenalaiseksi.

Komissio siis ottaa huomioon varainhoitojärjestelmäänsä kohdistuvan kritiikin. Komissio ei kuitenkaan katso rakentavaksi osallistua julkiseen keskusteluun asioista, jotka on jo kertaalleen todettu ja julkisesti käsitelty ja joiden johdosta on ryhdytty parannustoimiin.

Avoimuus ja rakentava kritiikki eivät saa johtaa sekaannukseen ja tehottomuuteen. Virkamiehiä sitovat henkilöstösääntöjen velvoitteet, joihin kuuluvat rehellisyys, asiallinen käytös, vaitiolovelvollisuus sekä velvollisuus noudattaa vahvistettuja menettelyjä.

4. Arvoisan parlamentin jäsenen on syytä ottaa huomioon, että Euroopan petostentorjuntaviraston (OLAF) johtaja totesi 17. lokakuuta 2002 esittämässään kolmannessa vuosikertomuksessa komission asianmukaisesti kunnioittaneen OLAF:n hallinnon riippumattomuutta.

OLAF:n tutkimuksia koskevat asetukset (EY) N:o 1073/1999(3) ja (EY) N:o 1074/1999(4) sisältävät säännöksiä, jotka koskevat luottamuksellisuutta, tietosuojaa sekä OLAF:n tiedotusta. Tutkimusten loppukertomukset osoitetaan yleensä jäsenvaltioiden toimivaltaisille viranomaisille tai jatkotoimiin liittyville laitoksille, toimielimille tai organisaatioille.

Kysyjä tietänee, että tilintarkastustuomioistuin on autonominen toimielin. Komissio on kiitollinen sille sen antamista rakentavista suosituksista.

Tilinpitäjän oikeudet ja velvollisuudet määritetään varainhoitoasetuksessa ja henkilöstösäännöissä.

(1) Neuvoston asetus (EY, Euratom) N:o 1605/2002, annettu 25 päivänä kesäkuuta 2002, Euroopan yhteisöjen yleiseen talousarvioon sovellettavasta varainhoitoasetuksesta (EYVL L 248, 16.9.2002).

(2) EYVL C 228, 13.8.2001.

(3) Euroopan parlamentin ja neuvoston asetus (EY) N:o 1073/1999, annettu 25 päivänä toukokuuta 1999, Euroopan petostentorjuntaviraston (OLAF) tutkimuksista (EYVL L 136, 31.5.1999).

(4) Neuvoston asetus (Euratom) N:o 1074/1999, annettu 25 päivänä toukokuuta 1999, Euroopan petostentorjuntaviraston (OLAF) tutkimuksista (EYVL L 136, 31.5.1999).